12. schôdza NR SR - 8.deň - A. dopoludnia
Dátum: 2024-04-26
Poslanec: Dvořák, Oskar (PS)
Druh vystúpenia: Vystúpenie v rozprave

53. Ďakujem veľmi pekne za slovo. Vážené kolegyne, vážení kolegovia, ja som trošku aj šokovaný, chcel som najprv vystupovať čisto vecne, ale som trošku šokovaný z toho, že máme tu tak naliehavý zákon, ktorý teda ministerstvo zdravotníctva považuje za naliehavý, a pani ministerka sa neráči ani prísť do Národnej rady, aby nám tu predstavila, o čom takýto naliehavý záko a čo tak rýchlo musí tlačiť v skrátenom legislatívnom konaní, o čom to vlastne je a prečo je to také naliehavé. No, ale ešte, že ste si, pani, páni kolegovia a pani kolegyne, vytvorili nové ministerstvo, a teda nič osobné proti pánovi ministrovi, ale aspoň teda nám môže nový minister tuto zaskočiť takto konania v Národnej rade, keď vy teda sa neráčite ani prísť do Národnej rady a predložiť nám tu vaše vysvetlenia, prečo toto tu chcete tlačiť v takom rýchlom, zrýchlenom skrátenom konaní. Zároveň pani ministerka Dolinková nemá toho veľa čo predkladať do Národnej rady, ona, naozaj máme pol roka od volieb, ona zatiaľ nepredložila nejaké závažnejšie zmeny toho systému. Nič nám tu neukázala, čo chce prakticky robiť. Pol roka od volieb. A naozaj neráči sa ani prísť, aby nám tu vysvetlila, prečo tu niečo v skrátenom legislatívnom konaní tlačí. Zároveň na tejto schôdzi máme ešte jeden zákon od pani ministerky Dolinkovej, o ochrane zdravia. Relatívne tiež technická vec, pani ministerka zase neprišla do parlamentu. Zase jej to prepadlo, zase na koniec. Čiže ja sa naozaj pýtam, čo robí naša ministerka zdravotníctva. Nechodí do parlamentu, nevysvetľuje tu zákony, nepredkladá zákony. Aj tie zákony, tie málo, čo sú iba transpozície, ona nepredkladá žiadne vecné zákony, iba odkladala nejakú reformu a potom robí transpozície, prakticky nič veľké. A nevie sa sem ani postaviť, podiskutovať a vysvetliť nám, o čom to je. Čiže a zároveň, teda aby som prešiel aj k tej vecnej stránke toho skráteného legislatívneho konania, jediné, čo nám tu predkladala do parlamentu, sú skrátené legislatívne konania prakticky. Ja tu vidím dneska skrátené legislatívne konanie, ktoré teda keď si pozriete, a ako to tu bolo aj prezentované, ide prakticky o transpozíciu európskej smernice. Ide tam, ide tam o niečo, čo, v skratke poviem, o uznávaní nejakých kvalifikácií a jazykových znalostí ľudí, ktorých sa tuto hlásia. na Slovensku, že by chceli vykonávať zdravotnícke povolanie, ale zároveň, keď si ten zákon prečítate bližšie, tak pani ministerka typicky do skráteného legislatívneho konania nahádže zase veci, ktoré by tam ani nemali patriť, ktoré by mali ísť s tým štandardným nejakým pripomienkovým procesom, a dokonca aj transpozície. Ja neviem, či si tu, páni a dámy z koalície, myslíte, že keď idete transponovať nejakú smernicu, že to automaticky musí ísť skráteným legislatívnym konaním. To sa tak nedeje. A výsledkom toho je napríklad to, že keď vy túto transpozíciu tlačíte, chcete teda rýchlo pretlačiť, rýchlo skráteným legislatívnym konaním, ktoré si tu ani pani ministerka nevie postaviť a obhájiť, teda neviem, kto so mnou bude diskutovať, či minister školstva mi bude vysvetľovať teda zdravotnícku transpozíciu, tak potom vlastne zistíte, že, že v čom je to škodlivé. Napríklad všetci, čo sa venujú zdravotníctvu, ja verím tomu, že si, že čítate svoje poslanecké emaily, tak napríklad zistíte, že keďže sme obišli medzirezortné pripomienkové konanie, nikto sa k tejto vzdelávacej transpozícii nemohol vyjadriť, žiadne komory, žiadne odbory, nikto, žiadne organizácie, žiadne ministerstvá, školy, lekárske fakulty, nikto. A potom výsledkom toho je, že keď si otvorím ja poslanecký email svoj, tak tam vidím od lekárnickej komory napríklad to, že keďže robíte aj transpozíciu, tak ste to zase zbabrali pravdepodobne, a zase ste na niečo zabudli. Napríklad komory, čo sú registračné organizácie prakticky pre lekárnic... pre zdravotnícky, nezdravotníckych pracovníkov alebo iných zdravotníckych pracovníkov, tak zistíte, že v nejakých paragrafoch tam lekárnická komora hovorí o tom, že ste tam zabudli dať povinnosť, teda že nejaké doklady sa k tomu vzdelávaniu by mohli aj teda prikladať. Takže zároveň toto, toto, že to zároveň tlačíte skráteným legislatívnym konaním, je podľa mňa drzosť, ktorú si ani neviete tuto obhájiť. Zároveň by ste to tak asi nemali robiť, pretože ako vidíte, tak keďže nemáme pripomienkové konanie, tak tieto komory a všetky, všetky, ktoré by sa vám, normálne by vám slušne povedali v tom medzirezortnom pripomienkovom konaní, tuto ste na niečo zabudli, toto pripomienkujeme, tuto navrhujeme vylepšiť, tak musia potom písať poslancom, aby, aby sa tieto chyby napravili. Zároveň to nie je prvý prípad. Napríklad keď sa pozrieme na ten, k tomu som chcel tiež vystúpiť, keď sa pozreme na skrátené legislatívne konanie, ktoré tu pani ministerka opäť neprišla do parlamentu, a opäť ho teda tu nepredstavila, takže ale tenkrát... vtedy to bolo také babráctvo, že tu nemala ani náhradníka, niekoho z vlády, kto by ju zastúpil, čiže to prepadlo na koniec. Tak keď sa pozriete na to, transpozícia európskej smernice o ochrane zdravia pri práci a podobne, ľudia si povedia, že to je niečo štandardné, čo asi pravdepodobne prijmeme, pomôžeme, niečo technické. No a keď sa na to pozriete tak potom pri zmene... pozmeňovákmi a inými vašimi tuto aktivitami v parlamente tam priletia, riešite tam telesnú výchovu, idete tam riešiť ospravedlnenky v školách. Teraz už tam chcete riešiť aj sociálne služby. Čiže ja naozaj že s desením, so zdesením očakávam, že tuto v tejto transpozícii, teda v transpozícii v úvodzovkách, že čo vám tam teda ešte napadne pridať v tom druhom čítaní. No a teraz by som sa aj chcel tomu pozrieť trošku na zúbok, ja to, samozrejme, v tej rozprave v tej vecnej budem bližšie rozoberať, ale keď sa pozrieme na to, tak, samozrejme, opäť typický modus operandi pani ministerky, dá niečo v skrátenom legislatívnom konaní, povie, že to je transpozícia, a budeme sa tváriť, že je to niečo technické, ale keď sa pozriete bližšie, tak zistíte, že tam sa vlastne riešia aj nejaké, jak, jak to nazýva pani ministerka, akútne, akútny nedostatok pracovníkov v zdravotníctve. No ale keď sa na to pozriete, tak sú to relatívne že technické veci. Bavíme sa o tom, že ideme umožniť vzdelávanie medikov na, v nemocniciach, čo inak prakticky ideme teraz riešiť legislatívne, a pani ministerka tu hovorí, že to je veľmi akútny problém, a ono sa to aj dnes deje. Keď je niekto medikom, tak väčšina už z nich chodí pracovať do nemocnice, už sú sanitármi. (Ruch v sále.) Ja počkám, kým, kolegovia, teda dokončíte, aby som vás nevyrušoval svojím vystúpením. (Prerušenie vystúpenia predsedajúcim.) Blaha, Ľuboš, podpredseda NR SR 54. Poprosil by som o pokoj v rokovacej sále. Nech sa páči, pán poslanec, môžte pokračovať. Páni kolegovia, poprosím vás. (Ruch v sále.) Pán poslanec, môžte pokračovať. Dvořák, Oskar, poslanec NR SR 55. Čiže nejde len o samotnú transpozíciu, ale keď sa pozriete do vnútra, tak pani ministerka tam rieši teda nejaké technikálie ohľadom zaraďovania sa do rezidentského štúdia, rozpráva o tom, že aby sme legálne umožnili teda medikom pôsobiť už z lekárskych fakúlt, ale aj zo stredných zdravotníckych škôl a podobne v nemocniciach. No toto už sa aj deje dneska. Dneska medici často chodia teda robiť sanitárov do nemocníc, my to teda legalizujeme. Zároveň ja sa pýtam, je toto vec, ktorá musí ísť v skrátenom legislatívnom konaní? Nemali by ste zase sa spýtať možno všetkých organizácií, ktoré k tomu majú čo povedať, čo si o tom myslia, keď to meníme? Prečo to zase tlačíme? Zároveň teda ja som, zároveň tu pani ministerka hovorí, že teda ideme to riešiť, pretože je tu akútny nedostatok pracovníkov. A zároveň keď sa na to pozriem čisto formálne, skrátené legislatívne konanie hovorí veľmi jasne tri dôvody, kedy, kedy ním môžete ísť: keď tu máme nejaké hospodárske škody, hroziace výrazné hospodárske škody, keď tu máme ľudskoprávne ohrozenia, alebo keď tu máme bezpečnostné ohrozenia. Keď sa na to pozrieme, že, že či teda akútny nedostatok zdravotníckych pracovníkov, teoreticky, lebo toto podľa mňa nerieši akútny nedostatok zdravotníckych pracovníkov, k tomu sa ešte dostanem neskôr v rozprave, tak podľa mňa to formálne nespĺňa ani jeden z týchto troch aspektov. Zároveň teda je nutné povedať, akútny nedostatok zdravotníckych pracovníkov tu máme už dlhé roky, čo to znamená, že keby sme takto pristupovali k problémom tejto krajiny, máme tu akútny problém s hospodárskym rastom, máme tu akútny problém s nedostatkom pracovníkov v školstve, máme tu akútny problém s výsledkami PISA, s kvalitou vzdelávania, máme tu akútny problém s výstavbou nemocníc. To znamená, že načo my vlastne potom máme parlament alebo načo máme legislatívny proces štandardný, keď vlastne na každý problém v tejto krajine by sme mohli povedať, že to je, že môžeme ísť skráteným legislatívnym konaním, lebo to je akútny problém v tejto krajine. No ale potom sa vám, keď idete takýmto babráctvom prijímať legislatívu v tomto parlamente, potom sa vám deje presne to, že tých, ktorých regulujete, a teraz idete regulovať aj komory, a teda odborné organizácie v zdravotníctve, ony sa vám k tomu ani nemôžu vyjadriť, čo tam babrete a čo tam všetko robíte v tom zákone, čo tam prilepujete. Potom musia písať poslancom a prosiť ich, aby teda svoje pozmeňovacie návrhy dali vo výbore alebo v druhom čítaní. Takto sa nemá riadiť štát. Toto je absolútne babráctvo. Zároveň mi príde absolútne cynické, že ministerka zdravotníctva si naozaj napíše do toho, že ešte sa hraje, že ide tým riešiť teda akútny nedostatok zdravotníckeho personálu. Ona si to sem napíše, že toto je dôvod na skrátené legislatívne konanie. A zároveň tu ide riešiť technikálie, zaraďovanie sa rezidentov v rôznych dátumoch, naviazanie, získavanie údajov z vyšších územných celkov. Keď si niekto naozaj v tejto sále myslí, že toto vyrieši akútny nedostatok personálu, tak je veľmi naivný. Ale pani ministerka si to sem napíše. A zároveň, keď ja si pozriem teda, teda tie ambície z vládneho programu za pol roka, pol roka je tu táto vláda, pol roka je tu tento parlament, vy tu máte ambície meniť, meniť zdravotnícky systém a zdravotnícke vzdelávanie, naozaj inovovať ho, robiť tu duálne vzdelávanie, robiť tu množstvo iných vecí, čo ja si prečítam v tom, v tej, v tej časti o zdravotníctve, a jediné za, čo sa za pol roka pani ministerka zmôže, je, že sem predloží relatívne technický návrh. Žiadna ambícia, žiadna vyššia ambícia, toto sú naozaj technikálie. Pol roka po voľbách a vy si neviete plniť ani vlastné sľuby. Takto by sa to naozaj nemalo robiť. A zároveň, ja sa veľmi rád vraciam k jednej takej vetičke, ktorú si pani ministerka napísala do vládneho programu – ambíciou vlády je odpolitizovanie rezortu zdravotníctva . Tak odpolitizovanie si môžme asi predstaviť rôzne, ale ja vám pripomeniem situáciu, že... Dva mesiace dozadu je to? Som tu predkladal poslanecký návrh. A v tom poslaneckom návrhu stálo, že, myslím si, že rezidenti by sa nemali zamestnávať len v ústavných zariadeniach, v nemocniciach, keď chce niekto robiť lekára, aby sme, tak keď máme akútny nedostatok personálu, tak mal by sa zamestnávať aj v ambulanciách, aby sa mohli vzdelávať v ambulanciách, aby priamo tie ambulancie mohli byť ich zamestnávateľmi. Vtedy ste si jednohlasne odhlasovali, že tento poslanecký návrh neprijmete. Riešil tiež akútny nedostatok zdravotníckeho personálu v zdravotníctve. Čo sa deje? Otvoríme si teraz tento vládny návrh zákona. Je tam identická právna úprava, ktorú som ja predkladal a ktorú ste pred dvomi mesiacmi zamietli. To znamená, že vy tu rozprávate o nejakom odpolitizovaní, riešení akútneho nedostatku personálu, a potom teda preberiete aj moju vec, ktorú som tam navrhoval, ja vás za to chválim, som za to rád, že ste to prebrali, že ste sa s tým takto stotožnili, ale zároveň teda, zároveň teda tu máte plno, plné ústa rečí o odpolitizovaní a o tom, aké chcete robiť reformy vo vzdelávaní, a potom naozaj riešite teda iba že drobnejšie veci. Ja si myslím, že, máme pol roka od volieb, ja sa zhodnem, ale zhodnem sa s tým asi iba formálne, lebo ten návrh zákona to nespĺňa, že naozaj máme problém v zdravotníctve s personálom. Ja si myslím, že mali by ste k tomu pristúpiť trošku koncepčnejšie. Ja si myslím, že toto sú veci, o ktorých by sme v tomto parlamente mali diskutovať. Asi by som nemal diskutovať s ministrom školstva o tomto. Myslím si, že pani ministerka by možno mohla už začať aj pracovať, mohla by začať predkladať zákony, mohla by začať plniť svoje sľuby a možno, keď aj niečo raz za čas predloží do tohto parlamentu, nevie predložiť nič vecné, predloží teda transpozíciu, do ktorej dá nejaké technické prílepky a podobne, tak možno by bolo už aj fajn, keby pani ministerka napríklad prišla a nenechávala prepadávať svoje body, možno nenechala ministra školstva, aby ju zaskakoval pri zdravotníckych zákonoch, pretože ich nepredkladá naozaj tak veľa, takmer žiadne, a možno aby sa sem postavila a vysvetlila nám a odpovedala presne na tieto moje otázky, kedy prídu tie reformy, kedy príde, kedy príde nejaké ambicióznejšie plány, ambicióznejšie zákony do parlamentu, kedy príde vôbec diskutovať s nami, aby nám vysvetlila, čo teda plánuje, kedy nám odpovie na naše otázky. Ale namiesto toho dostávame teda nejaké rôzne prílepky, komoleniny, dostávame teda poloriešenia, ktoré sa tu snaží nafukovať, a potom teda ešte aj odmieta diskutovať, okrem toho, že už odmieta so mnou chodiť teda aj do televíznych diskusií. Nestalo sa mi raz, že by pani ministerka teda zrušila diskusnú reláciu, do ktorej sa ju snažili pozvať so mnou, tak teraz už aj odmieta chodiť diskutovať do parlamentu. Tak ja by som jej pripomenul, že ona je členkou vlády Slovenskej republiky, podlieha tomuto parlamentu a je načase, aby sem prišla a začala diskutovať s poslancami, ktorých my zast... a s ľuďmi prakticky, ktorých my zastupujeme, a vysvetľovala svoje kroky, lebo takto to naozaj vyzerá iba tak, že je zavretá na ministerstve vo svojej ministerskej kancelárii, zároveň nám teda nechce diskutovať, nič nerobí a vyhýba sa absolútne všetkým konfrontáciám. A zároveň teda akože pacienti z toho nič nemajú. A to jediné, čo teda vidíme, čo sa jej teda darí, je, že buď teda pre finančnú skupinu robí nejaké kroky, čo sa týka dotácií, alebo zruší zubné benefity. Takže ja sa teším na diskusiu a dúfam, že teda pani ministerka príde aspoň teda do prvého čítania aj do druhého čítania, keď teda nevedela prísť doteraz na, na, nevedela prísť na ochranu zdravia, to si nechala prepadnúť, na dnešnú transpozíciu, tú si teda nechala zastúpiť ministerstvom školstva, tak ja dúfam a vyzývam pani ministerku, aby prišla do parlamentu a aspoň a vysvetlila svoje kroky. Ja jej tieto otázky veľmi rád zopakujem, keď tu, keď sa tu raz postaví. Ďakujem veľmi pekne.